Un incendiu puternic a izbucnit, în noaptea de joi spre vineri, la groapa de gunoi a Braşovului, pompierii intervenind cu cinci autospeciale pentru lichidarea focului.

Potrivit purtătorului de cuvânt al Inspectoratului pentru Situaţii de Urgenţă (ISU) Braşov, Lucian Sfreja, pompierii au fost anunţaţi despre izbucnirea incendiului la groapa de gunoi în jurul orei 2.30.

La faţa locului s-a intervenit cu cinci autospeciale, precum şi cu utilaje, fiind adus pământ cu camioanele.

Sfreja a spus că la acest moment incendiul este localizat, iar pompierii intervin cu patru autospeciale.

"Acum sunt patru autospeciale cu care se intervine. De asemenea, se intervine în continuare cu pământ, care este adus cu camioanele. La acest moment, focul este localizat şi arde mocnit. Dacă va fi nevoie, vom suplimenta forţele de intervenţie", a declarat, vineri dimineaţă, purtătorul de cuvânt al Inspectoratului pentru Situaţii de Urgenţă Braşov, care a precizat că la acest moment nu sunt cunoscute cauzele izbucnirii incendiului.

Incendiul a cuprins o suprafaţă de peste 1.000 de metri pătraţi.

Acesta este al doilea incendiu izbucnit în decurs de trei zile la o groapă de gunoi. Miercuri seară, un incendiu puternic a cuprins groapa de gunoi a Clujului, de la Pata Rât, focul fiind stins după o intervenţie de aproape 24 de ore.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.